स्कन्दपुराणम्/खण्डः ७ (प्रभासखण्डः)/प्रभासक्षेत्र माहात्म्यम्/अध्यायः ०६३
॥ ईश्वर उवाच ॥ ॥ 
ततो गच्छेन्महादेवि भैरवेश्वरमुत्तमम् ॥ 
योगेश्वर्या दक्षिणतो नातिदूरे व्यवस्थितम् ॥ १ ॥ 
सर्वपापप्रशमनं दिब्यैश्वर्यप्रदायकम्॥ 
पुरा दैत्यविनाशार्थं यदा देवी कृतोद्यमा ॥ ॥ २ ॥
तदा भैरवमाहूय दूतत्वे नियुयोज ह ।। 
शिवदूती तदा ख्याता पश्चाद्योगेश्वरीति च ॥ ३ ॥ 
भैरवो यत्र वै देव्या दूतत्वे विनियोजितः ॥ 
तेन लिंगं समाख्यातं भैरवेश्वरनामकम् ॥ ४ ॥ 
पूजितं देवदैत्यैश्च भैरवेण प्रतिष्ठितम् ॥ 
यस्तत्पूजयते भक्त्या कार्तिक्यां विधिना नरः ॥ 
निरंतरं वा षण्मासं सोऽभीष्टं लभते फलम् ॥ ५ ॥ 
इति श्रीस्कांदे महापुराण एकाशीतिसाहस्र्यां संहितायां सप्तमे प्रभासखण्डे प्रथमे प्रभासक्षेत्रमाहात्म्ये भैरवेश्वरमाहात्म्यवर्णनंनाम त्रिषष्टितमोऽध्याय ॥ ६३ ॥ ॥ ॥